Diari Oficial de la Generalitat Valenciana


Sumari del DOGV 8419, del 08-11-2018 (2018/10259)

RESOLUCIÓ de 23 d'octubre de 2018, del conseller d'Hisenda i Model Econòmic, sobre delegació de competències en qui exercisca la direcció dels centres educatius públics no universitaris de la Generalitat per a l'adquisició d'equipament i productes TIC per a l'ús en l'entorn educatiu.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8419

Data del DOGV
:   08-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10605


Data del document
:   23-10-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 23 d'octubre de 2018, del conseller d'Hisenda i Model Econòmic, sobre delegació de competències en qui exercisca la direcció dels centres educatius públics no universitaris de la Generalitat per a l'adquisició d'equipament i productes TIC per a l'ús en l'entorn educatiu. [2018/10532]  
El Decret 119/2018, de 3 d'agost del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, estableix l'estructura orgànica i competencial d'aquesta conselleria, i en concret en l'article 34 determina que la Direcció General de Tecnologies de la Informació i les Comunicacions és el centre directiu que assumeix les competències per a l'Administració de la Generalitat i els seus organismes autònoms, en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com prestar els serveis de certificació de signatura electrònica avançada i serveis relacionats amb identificació i signatura electrònica.  
  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. Se n'exceptua la Conselleria de Sanitat Universal i Salut Pública, en matèries que li siguen pròpies. Per això, quan un departament del Consell té una necessitat informàtica, ha de sol·licitar la seua valoració i provisió, si escau, a la Direcció General de Tecnologies de la Informació i les Comunicacions.  
En data 31 de juliol de 2018, va ser remesa a aquesta direcció general una sol·licitud de la Conselleria d'Educació, Investigació, Cultura i Esport per a la delegació de competències en favor dels centres educatius no universitaris de titularitat de la Generalitat, per a l'adquisició d'equipament i productes TIC per a l'ús en l'entorn educatiu amb l'objectiu d'aconseguir els fins que tenen assignats i millorar l'eficàcia de la seua gestió.  
Per ser la Conselleria d'Educació, Investigació, Cultura i Esport i els mateixos centres educatius els coneixedors directes de les necessitats i dels motius que puguen justificar la provisió de serveis i subministraments de naturalesa informàtica, d'ús habitual pels centres educatius, és convenient que siguen aquests els competents per a realitzar les contractacions corresponents, si escau, per a complementar l'equipament informàtic subministrat per la DGTIC.  
L'article 9 de la Llei 40/2015, d'1 d'octubre, de règim jurídic del sector públic estableix: «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents, o en els organismes públics o entitats de dret públic vinculats o que en depenen.  
  
Quan es tracte d'òrgans no relacionats jeràrquicament serà necessària l'aprovació prèvia del superior comú si tots dos pertanyen al mateix ministeri, o de l'òrgan superior de qui depenga l'òrgan delegat, si el delegant i el delegat pertanyen a diferents ministeris».  
  
Tal com indica la disposició final segona de la Llei 5/1983, de 30 de desembre, de Govern Valencià, «per a allò no previst en aquesta llei seran aplicables les disposicions legals de l'Estat en la matèria, i s'equipararan els òrgans per analogia de les seues funcions.»  
El conseller d'Educació, Investigació, Cultura i Esport és l'autoritat superior d'aquesta conselleria i exerceix les màximes competències que té atribuïdes aquesta, en matèria d'educació, investigació, formació professional reglada, universitats i ciència, promoció i patrimoni cultural, política lingüística i esport, segons es recull en l'article 1 i 4 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport. És per tant l'òrgan superior de qui depenen els òrgans delegats (centres educatius no universitaris de la Generalitat).  
  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa l'article 1 del Decret 119/2018, de 3 d'agost del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en qui exercisca la direcció dels centres educatius públics no universitaris les competències com a òrgan de contractació d'equipament i productes TIC per a l'àmbit dels centres educatius de la Generalitat.  
  
Segon  
En tot cas, per motius tècnics i de coordinació, qualsevol provisió de serveis i subministraments TIC ha d'estar subjecta únicament i exclusivament al catàleg d'equipament i productes TIC establits per la Direcció General de Tecnologies de la Informació i les Comunicacions.  
  
Tot l'equipament o productes TIC inventariables hauran de registrar-se amb la informació adequada des dels centres educatius en l'eina d'inventariat, habilitada per a això per la Direcció General de Tecnologies de la Informació i les Comunicacions («InventariTIC»).  
  
Quan es requerisca equipament o productes TIC que no estiguen inclosos en el catàleg, el centre educatiu necessitarà un informe favorable emés per la DGTIC.  
En la pàgina web http://www.ceice.gva.es/delegatic es podrà consultar tant el catàleg d'equipament i productes TIC, com les instruccions addicionals per a la gestió de les provisions i sol·licituds d'informe favorable.  
  
Tercer  
En totes les resolucions que s'adopten i en els contractes que es formalitzen en virtut d'aquesta delegació, es farà constar expressament que aquests han sigut realitzats sobre la base d'aquesta, segons el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Quart  
Les delegacions de competències que es disposen en aquesta resolució no seran obstacle perquè l'òrgan delegant puga reclamar el coneixement o resolució dels assumptes que considere oportuns. Així mateix, podrà revocar-les en qualsevol moment de conformitat amb el que s'estableix en l'article 63.5 de la Llei 5/1983, del Consell, i en els articles 9, 10 i concordants de l'esmentada Llei 40/2015.  
  
  
Cinqué  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 23 d'octubre de 2018.- El conseller d'Hisenda i Model Econòmic: Vicent Soler i Marco.